**ივანე ჯავახიშვილის სახელობის თბილისის სახელმწიფო უნივერსიტეტის**

**ეკონომიკისა და ბიზნესის ფაკულტეტის**

**100 წლის საიუბილეო ღონისძიება**

**ინფორმაცია**

ივანე ჯავახიშვილის სახელობის თბილისის სახელმწიფო უნივერსიტეტის ეკონომიკისა და ბიზნესის ფაკულტეტის 100 წლის იუბილესადმი მიძღვნილი ღონისძიება გაიმართა 2022 წლის 25 ნოემბერს, თსუ-ის მე-10 (მაღლივ) კორპუსში.

ღონისძიებაზე მოწვეული იყვნენ უნივერსიტეტის სხვადასხვა თაობის პროფესორ-მასწავლებლები, სტუდენტები, სამეცნიერო და პრაქტიკოს ეკონომისტთა წრეების წარმომადგენლები, საქართველოს სახელმწიფო და საზოგადო მოღვაწეები.

საიუბილეო სხდომა გახსნა ეკონომიკისა და ბიზნესის ფაკულტეტის დეკანმა, პროფესორმა გიორგი ღაღანიძემ. მან დამსწრე საზოგადოებას მიულოცა ფაკულტეტის 100 წლის იუბილე და განაცხადა, რომ თსუ ეკონომიკისა და ბიზნესის ფაკულტეტი ყოველთვის იყო, არის და მომავალშიც დიდხანს იქნება ქართველი ეკონომისტების სამჭედლო და ლიდერი ეკონომიკისა და ბიზნესის განათლების სფეროში.

თსუ-ის რექტორის მოვალეობის შემსრულებელმა, პროფესორმა ჯაბა სამუშიამ  ფაკულტეტის ასი წლის იუბილე მიულოცა პროფესორ-მასწავლებლებსა და სტუდენტებს. მან განაცხადა, რომ სწორედ თსუ-ს კურსდამთავრებულები იდგნენ ქვეყნის ეკონომიკის სათავეებთან მთელი საუკუნის განმავლობაში. ეს ტრადიცია დღესაც გრძელდება და, რაც მთავარია, გვაქვს ამბიცია, რომ კიდევ დიდხანს ვიქნებით ქართული ეკონომიკური აზრის ლიდერები. მისი თქმით, ე.წ. მაღლივ კორპუსში, რომელშიც ეკონომიკისა და ბიზნესის ფაკულტეტია განთავსებული, მომავალ წელსაც გაგრძელდება ინფრასტრუქტურის სარეაბილიტაციო სამუშაოები.

თბილი და ემოციური იყო საქართველოს განათლებისა და მეცნიერების მინისტრის, ბატონ მიხეილ ჩხენკელის გამოსვლა. მისი თქმით ივანე ჯავახიშვილის სახელობის თბილისის სახელმწიფო უნივერსიტეტის ეკონომიკისა და ბიზნესის ფაკულტეტი, რომლის წიაღშიც ცნობილ მეცნიერთა არაერთი თაობა აღიზარდა, დაარსებიდან დღემდე მნიშვნელოვან როლს ასრულებს ქვეყნის ეკონომიკურ განვითარებაში. სასიხარულოა, რომ ასწლიანი ისტორიის მქონე ფაკულტეტი დღესაც არ თმობს მოწინავე პოზიციებს და ახალგაზრდებს თანამედროვე სტანდარტების შესაბამის განათლებას სთავაზობს. მან ხაზი გაუსვა, რომ ფაკულტეტზე აქტიურად მიმდინარეობს სტუდენტებისათვის განკუთვნილი, როგორც უცხოურიდან თარგმნილი, ისე ადგილობრივი პროფესორების ავტორობით შედგენილი, მაღალი ხარისხის, ახალი სახელმძღვანელოების გამოცემა.

მისასალმებელი სიტყვების შემდეგ, ბატონმა მიხეილ ჩხენკელმა და პროფესორმა ჯაბა სამუშიამ თსუ ეკონომიკისა და ბიზნესის ფაკულტეტის პროფესორები დააჯილდოვეს:

- აკადემიკოსი ვლადიმერ პაპავა თბილისის სახელმწიფო უნივერსიტეტის სამეცნიერო და სასწავლო პროცესის განვითარებაში შეტანილი განსაკუთრებული წვლილისათვის, დაჯილდოვდა ივანე ჯავახიშვილის სახელობის მედლით;

- აკადემიკოსი ავთანდილ სილაგაძე თბილისის სახელმწიფო უნივერსიტეტში ხანგრძლივი და ნაყოფიერი სამეცნიერო-პედაგოგიური მოღვაწეობისა და ეკონომიკურ მეცნიერებაში შეტანილი წვლილისათვის, დაჯილდოვდა ფილიპე გოგიჩაიშვილის სახელობის მედლით.

ღონისძიების პარალელურად, უნივერსიტეტის ფოიეში გაიხსნა ფაკულტეტის იუბილისადმი და ასევე ქართული ეკონომიკური სკოლის ფუძემდებლის ფილიპე გოგიჩაიშვილის დაბადებიდან 150 წლისთავისადმი მიძღვნილი გამოფენა. ექსპოზიციაზე, რომელიც 2 კვირა გაგრძელდება წარმოდგენილია იმ მეცნიერთა ფოტოები, ნაშრომები, ხელნაწერები და წიგნები, რომლებმაც მნიშვნელოვანი წვლილი შეიტანეს საქართველოში ეკონომიკის, როგორც მეცნიერების განვითარების საქმეში. დამთვალიერებელს შეუძლია გაეცნოს: ფილიპე გოგიჩაიშვილის, ნიკოლოზ ქოიავას, გიორგი გეხტმანის, პაატა გუგუშვილისა და სხვათა ხელნაწერებსა და ფოტოებს, რომლებიც შეირჩა საქართველოს ეროვნული არქივისა და თსუ-ის მუზეუმის ფონდებიდან.

აღსანიშნავია, რომ უნივერსიტეტში ეკონომიკური მეცნიერებისა და სპეციალობების განვითარება მისი დამაარსებლის ივანე ჯავახიშვილის სახელთანაა დაკავშირებული. 1921 წლის 25 ივლისს, ტფილისის უნივერსიტეტში შეიქმნა სოციალურ-ეკონომიური ფაკულტეტი, რომლის პროექტი შეიმუშავეს პროფესორმა ფილიპე გოგიჩაიშვილმა და დოცენტმა ლევან ანდრონიკაშვილმა. 1922 წლის 30 ივლისს ეს პროექტი დამტკიცდა და შეიქმნა სოციალურ ეკონომიური ფაკულტეტი, პირველ დეკანად კი აირჩიეს პროფესორი შალვა ნუცუბიძე. აღნიშნული ფაკულტეტის შექმნით დაიწყო თბილისის სახელმწიფო უნივერსიტეტში ეკონომიკური მეცნიერების განვითარება და ეკონომისტთა ეროვნული კადრების მომზადება.